

ประกาศกองทุนหลักประกันสุขภาพองค์การบริหารส่วนตำบลอิปัน

เรื่อง การจัดทำแผนงาน/โครงการ กองทุนหลักประกันสุขภาพองค์การบริหารส่วนตำบลอิปัน

......................................................................................................

 ด้วย กองทุนหลักประกันสุขภาพองค์การบริหารส่วนตำบลอิปัน จะดำเนินการจัดทำแผนงาน /โครงการ ประจำปีงบประมาณ พ.ศ. ๒๕๕๙ เพื่อสนับสนุนและส่งเสริมการจัดบริการสาธารณสุขของหน่วยบริการ หรือ สถานบริการ หรือหน่วยงานสาธารณสุข หรือหน่วยงานอื่น หรือสนับสนุนและส่งเสริมให้กลุ่มหรือองค์กรประชาชนดำเนินกิจกรรมด้านสาธารณสุขในพื้นที่ เพื่อให้กลุ่มแม่และเด็ก กลุ่มผู้สูงอายุ กลุ่มคนพิการ กลุ่มผู้ประกอบอาชีพมีความเสี่ยง และกลุ่มผู้ป่วยโรคเรื้อรังที่อยู่ในพื้นที่ สามารถเข้าถึงบริการสาธารณสุขได้อย่างทั่วถึงและมีประสิทธิภาพมากขึ้น โดยส่งเสริมกระบวนการ มีส่วนร่วมตามความพร้อมความเหมาะสม และความต้องการของประชาชนในพื้นที่

 โดย “สถานบริการ” หมายความว่า สถานบริการสาธารณสุขของรัฐ ของเอกชน และของสภากาชาดไทย หน่วยบริการการประกอบโรคศิลปะสาขาต่างๆ และสถานบริการสาธารณสุขอื่นที่คณะกรรมการหลักประกันสุขภาพแห่งชาติกำหนดเพิ่มเติม

 “หน่วยบริการ” หมายความว่า สถานบริการที่ได้ขึ้นทะเบียนไว้ตามพระราชบัญญัติหลักประกันสุขภาพแห่งชาติ พ.ศ.๒๕๔๕

 “หน่วยงานสาธารณสุข” หมายความว่า หน่วยงานที่มีภารกิจด้านการสาธารณสุขโดยตรง แต่มิได้เป็นสถานบริการหรือหน่วยบริการ เช่น สำนักงานสาธารณสุขอำเภอ กองสาธารณสุขและสิ่งแวดล้อม ส่วนสาธารณสุข เป็นต้น

 “หน่วยงานอื่น” หมายความว่า หน่วยงานที่มิได้มีภารกิจด้านสาธารณสุขโดยตรง แต่อาจดำเนินกิจกรรมด้านส่งเสริมสุขภาพหรือการป้องกันโรคได้ในขอบเขตหนึ่ง เช่น โรงเรียน สถาบันการศึกษา วัด เป็นต้น

 “กลุ่มหรือองค์กรประชาชน” หมายความว่า องค์กรชุมชน องค์กรเอกชน หรือภาคเอกชน ที่มีการรวมตัวกันเป็นกลุ่ม ชมรม สมาคม มูลนิธิ หรือองค์กรที่เรียกชื่ออื่นตั้งแต่ ๕ คนขึ้นไป ซึ่งเป็นการรวมตัวกันดำเนินกิจกรรมโดยมีวัตถุประสงค์ไม่แสวงหาผลกำไร ทั้งนี้ จะเป็นนิติบุคคลหรือไม่ก็ได้

 องค์กร หรือหน่วยงานต่างๆที่เกี่ยวข้อง สามารถดำเนินการส่งแผนงาน/โครงการ มายังกองทุนหลักประกันสุขภาพองค์การบริหารส่วนตำบลอิปัน เพื่อให้คณะกรรมการกองทุนพิจารณาในการจัดทำแผนงาน/โครงการของกองทุนหลักประกันสุขภาพองค์การบริหารส่วนตำบลอิปัน ประจำปีงบประมาณ พ.ศ.๒๕๕๙ ตั้งแต่บัดนี้จนถึงวันที่ ๓๑ สิงหาคม ๒๕๕๘

 จึงประกาศให้ทราบโดยทั่วกัน

 ประกาศ ณ วันที่ ๓ สิงหาคม ๒๕๕๘

 ( นาวสาวสมกมล ศรีสมโภชน์ )

 ปลัดองค์การบริหารส่วนตำบล ปฏิบัติหน้าที่

 ประธานกรรมการบริหารกองทุนหลักประกันสุขภาพองค์การบริหารส่วนตำบลอิปัน